Hof sê oor Solidariteit se stakingaansoekSolidariteit-lede en lede van die gemeenskap betoog teen Sasol se Khanyisa-aandeleskema in Secunda in Mpumalanga (6 September 2018). Foto: Reint Dykema Die hooggeregshof in Johannesburg het Vrydag beslis die Nasionale Ekonomiese Ontwikkelings- en Arbeidsraad (oftewel Nedlac) moet sy aanvanklike besluit om Solidariteit se aansoek vir ŉ nasionale staking van al die vakbond se lede te weier, heroorweeg. Solidariteit het aansoek gedoen vir toestemming dat al 180 000 Solidariteit-lede die reg het om in solidariteit met Sasol-werkers te staak. Solidariteit het Donderdag die aansoek ingevolge artikel 77 van die Wet op Arbeidsverhoudinge, wat werkers die reg gee om in sosio-ekonomiese belang wettig te betoog, ingedien. Dr. Dirk Hermann, bestuurshoof van Solidariteit, verduidelik die hofbeslissing beteken Nedlac moet nou weer besin oor Solidariteit se aansoek. Hy verduidelik die frustrasie oor rasse-uitsluiting strek verder as Sasol en dié maatskappy se omstrede Khanyisa-aandeleskema. “Die Sasol-werkers simboliseer iets wat baie van Solidariteit se lede beleef,” het Hermann verduidelik. Dirk Hermann, bestuurshoof van Solidariteit, betoog saam met lede van die vakbond en lede van die gemeenskap teen Sasol se Khanyisa-aandeleskema in Secunda in Mpumalanga (6 September 2018). Foto: Reint Dykema “Ons beplan ŉ reuseprotesaksie ter ondersteuning van Sasol-lede asook teen rasse-uitsluiting. Dit gaan ŉ geskiedkundige protes wees deur ŉ stem wat nooit tevore gehoor is nie.” Hermann sê die datum van die staking sal bekendgemaak word sodra die Nedlac-proses finaal afgehandel is. Solidariteit-lede by Sasol het reeds vandeesweek aan talle protesaksies deelgeneem in opstand teen fase 2 van die Khanyisa-skema. Ingevolge dié skema sal swart werknemers by Sasol R500 000 aandele by die maatskappy ontvang, terwyl wit werknemers, ongeag hul posisie of diensrekord by Sasol, geensins aan die fase mag deelneem nie. Sasol meen dat die aandeleskema deel is van die maatskappy se transformasieplan en ten doel het om die ongeregtighede van die verlede reg te stel. Solidariteit voer egter aan dat Sasol se beleid in ’n suiwer rassebeleid van uitsluiting ontaard het.